Lav et referat af nedenstående tekst:

Tekst:
Med sikker hånd placerer 20-årig Daria Sergeevna sin underskrift på papiret. Ved sin side følger tvillingesøsteren Maria nøje med. I to uger har de to ukrainere fået en form for hverdag på kroen i Aalestrup, hvor de kom til 3. marts. Nu, to uger senere, har de to unge ukrainere indstillet sig på en mere permanent tilværelse i Danmark og brugt torsdagen på at søge om opholdstilladelse ved et særligt arrangement for ukrainere i Multisalen på rådhuset i Viborg. - Jeg kender papirarbejde fra universitet. Jeg hader det, lyder det fra Daria Sergeevna med et smil. Daria Sergeevna har allerede fået sit første job i Danmark, men mangler tilladelsen til at trække i arbejdstøjet ved Hjarbæk Fjord Golfcenter, hvor hun onsdag var til jobsamtale. - Hvis jeg får opholdstilladelsen, kan jeg bedre være mig selv, forklarer den unge ukrainer, der i dag er afhængig af støtten fra det ægtepar, der har bragt hende til kroen i Aalestrup. Får hjælp af ny arbejdsgiver Ved torsdagens arrangement er det de færreste ukrainere, der er mødt op på egen hånd. Det gælder også for Daria Sergeevna og hendes søster, der er kørt til Multisalen af Jan Storgaard, der er manager ved Hjarbæk Fjord Golfcenter, som har ansat de to søstre. - Jeg tror efterhånden, at jeg så småt forstår det, udbryder Jan Storgaard, mens en rådgiver fra kommunen hjælper med at opklare flere af hans spørgsmål. Da de to søstre ikke har fået en opholdstilladelse, har de ikke mulighed for at arbejde hos hans golfcenter endnu. For at fuldende deres ansøgning, skal de to søstre blandt andet afgive deres fingeraftryk. Men det kræver en tur forbi et andet kontor i Aalborg eller Aarhus. - Nu går jeg hjem og på nettet og booker en tid til et andet sted, siger Jan Storgaard. På et senere tidspunkt vil de to søstre få svar på deres ansøgning om opholdstilladelse, som bliver behandlet af Udlændingestyrelsen.

Referat:
Tvillingerne Daria og Maria Sergeevna har begyndt deres jagt på en opholdstilladelse, så de kan starte i job.